b'\n_START_ARTICLE_\nSekulja\n_START_SECTION_\nOpis\n_START_PARAGRAPH_\nSekulja je srednje velika, nekoliko bolj \xc4\x8dokata \xc5\xbeaba s \xc5\xa1iroko, zaobljeno glavo in kratkim, topim gobcem. Odrasle sekulje dose\xc5\xbeejo v dol\xc5\xbeino med 6 in 9 cm, po hrbtu in bokih so lahko olivno zelene rde\xc4\x8dkasto do sivo rjave, rumenkaste ali sive barve in so pogosto posute s temnej\xc5\xa1imi lisami. Barvo ko\xc5\xbee lahko sekulja delno prilagaja okolici. V naravi so na\xc5\xa1li tudi sekulje bolj nenavadnih barv, od rde\xc4\x8de do \xc4\x8drne, pa tudi albino sekulje z rumeno ko\xc5\xbeo in rde\xc4\x8dimi o\xc4\x8dmi so znanstveniki \xc5\xbee popisali. Za sekulje je zna\xc4\x8dilen marmoriran vzorec temnej\xc5\xa1ih peg in pik na mle\xc4\x8dno ali umazano belem, lahko tudi rumenkastem ali oran\xc5\xbenem trebuhu.  Povpre\xc4\x8dno dose\xc5\xbeejo sekulje 22,7 g, samice pa so obi\xc4\x8dajno nekoliko ve\xc4\x8dje in te\xc5\xbeje od samcev._NEWLINE_Zadnje noge so za prave \xc5\xbeabe razmeroma kratke, bobni\xc4\x8d, okrogla vdolbinica za o\xc4\x8desom pa je pri sekulji manj\xc5\xa1i od o\xc4\x8desa. \xc4\x8cez o\xc4\x8di ima sekulja izrazito, temno rjavo masko._NEWLINE_V obdobju parjenja se samci pogosto obarvajo sivomodro (glej video). Parjenje poteka pono\xc4\x8di na mresti\xc5\xa1\xc4\x8dih, ki so obi\xc4\x8dajno plitva stoje\xc4\x8da ali po\xc4\x8dasi teko\xc4\x8da vodna telesa na son\xc4\x8dnih legah. Na ta obmo\xc4\x8dja se sekulje v prvem toplej\xc5\xa1em obdobju po koncu zime selijo v velikih mno\xc5\xbeicah, tam pa se zadr\xc5\xbeujejo od februarja do aprila. Samice plavajo\xc4\x8di mrest, ki v premeru meri od 10 do 30 cm, pogosto odlagajo v skupinah, tako da se posamezni mresti med sabo te\xc5\xbeko lo\xc4\x8dijo. V posami\xc4\x8dnem mrestu je med 1000 in 2000 jaj\xc4\x8dec._NEWLINE_Sekulje na kopnem obi\xc4\x8dajno prezimujejo posami\xc4\x8d, kadar pa se zberejo v skupinskih prezimovali\xc5\xa1\xc4\x8dih, so ta obi\xc4\x8dajno na dnu vodnih teles, kjer se lahko zbere tudi ve\xc4\x8d tiso\xc4\x8d osebkov. Eno takih prezimovali\xc5\xa1\xc4\x8d se nahaja tudi na robu Cerkni\xc5\xa1kega jezera.\n_START_SECTION_\nRaz\xc5\xa1irjenost\n_START_PARAGRAPH_\nSekulja je v Evropi raz\xc5\xa1irjena od severne Skandinavije na severu in Urala na vzhodu, pa vse do atlantske obale severnega Iberskega polotoka na zahodu ter ju\xc5\xbene Italije in ju\xc5\xbenega Balkana na jugu. Najdemo jo tudi na Irskem, pa tudi v Aziji, vse do Japonske na vzhodu._NEWLINE_Sekulji ustrezajo hladnej\xc5\xa1a, hribovita obmo\xc4\x8dja. V Sloveniji jo tako lahko najdemo tudi do 1700 m nad morjem. Njen \xc5\xbeivljenjski prostor so sen\xc4\x8dni in vla\xc5\xbeni gozdovi ter gozdni robovi, pogosto pa se zadr\xc5\xbeuje tudi v gostem rastju na mo\xc4\x8dvirnih travnikih in po barjih. V Sloveniji jo redko najdemo v Istri in na Primorskem. Su\xc5\xa1o in vro\xc4\x8da obdobja pre\xc5\xbeivi skrita pod listjem, trhlim lesom ali kamni, med koreninami dreves in grmov ali v gostem rastju. Obi\xc4\x8dajno lovi v mraku, njena hrana pa so najpogosteje pol\xc5\xbei, pajki, \xc5\xbeu\xc5\xbeelke in ostali nevreten\xc4\x8darji._NEWLINE_Sekulja je uvr\xc5\xa1\xc4\x8dena na Seznam zavarovanih \xc5\xbeivalskih vrst v Sloveniji kot ranljiva (V) vrsta.'